laion/Wikipedia-Exotic huggingface dataset:
דב תדמור

דב תדמור (28 באוגוסט 1929 - 11 ביוני 2017) היה מנהל ואיש עסקים ישראלי. דב תדמור נולד בשנת 1929 בעיר בלז'ץ שבפולין, כן להינדה ונחום רצימור. במלחמת העולם השנייה, בשנת 1940 הוגלתה משפחתו לסיביר, שם שרדה בתנאים קשים. ב-1946 חזרה המשפחה לפולין וב-1948 עלה לבדו לישראל. הוא התגייס לצה"ל ולחם במלחמת העצמאות במסגרת גדוד מוריה. ב-1950 השתחרר מצה"ל. למד משפטים בבית הספר הגבוה למשפט ולכלכלה והוסמך כעורך דין. הוא החל לעבוד במחלקה המשפטית של חברת "דלק". כיהן כמנכ"ל חברה לנכסים ולבנין מהקמתה ב-1961 ועד 1985. ב-1985 מונה למנכ"ל חברת דיסקונט השקעות (שלימים שינתה שמה ל"השקעות דיסקונט"), החברה האם של החברה לנכסים ולבנין. במסגרת זו שימש גם יו"ר בחברות בנות של השקעות דיסקונט: סאיטקס, סלקום, החברה לנכסים ובניין, תבל תשדורת בינלאומית לישראל, רב-בריח ועוד. כיהן גם כדירקטור בחברות אי די בי חברה לאחזקות, אי די בי חברה לפיתוח, דיסקונט השקעות, אל-ים אניות, יתרון חברה להשקעות ואלרון. ב-1999 סיים תפקידו כמנכ"ל חברת השקעות דיסקונט, והתפטר מתפקידיו האחרים בקבוצת אי די בי. בשנותיו בחברה הוביל אותה לצמיחה ניכרת - עם כניסתו לחברה היה שווי השוק שלה 50 מיליון דולר, ועם פרישתו הגיע שווי השוק שלה ל-1.4 מיליארד דולר. בתחילת המאה ה-21 נמנה, יחד עם אהרון דוברת, יוסי מימן ואלפרד אקירוב, עם מקימי ITN - חברה לתקשורת. ב-2000 ריכז את פעילותו העסקית באמצעות חברת שרידב בע"מ. ב-1999 הוגש נגדו ונגד מנהלים נוספים בהשקעות דיסקונט כתב אישום בגין אי צירוף דוחות של חברות מסונפות מקבוצת השקעות דיסקונט (ישקר, טכנולוגיית להבים ותפרון) והטעיית הציבור. ב-2002 הורשעו הנאשמים, ועל תדמור נגזרו שישה חודשי עבודות שירות, 12 חודשי מאסר על תנאי וקנס בסך 700 אלף ש"ח. הנאשמים זוכו בערעור שהגישו לבית המשפט המחוזי, ובשנת 2010 קיבל בית המשפט העליון את ערעור המדינה, וגזר על תדמור קנס בסך 600 אלף ש"ח ו-20 חודשי מאסר על-תנאי. בהתאם לסעיף 226(א) לחוק החברות נאסר על המורשעים לכהן כדירקטורים בחברות ציבוריות למשך חמש שנים החל מ-21 בפברואר 2010. תדמור נמנה עם חבר הנאמנים של אוניברסיטת תל אביב, מכון ויצמן למדע, האוניברסיטה העברית בירושלים והטכניון. בשנת 1954 נישא לשרה ולזוג נולדו בת ובן. באוגוסט 2005 נהרגה שרה בתאונת רכבת ליד בית יהושע. דוד תדהר (עורך), "דב תדמור", באנציקלופדיה לחלוצי הישוב ובוניו, כרך יט (1971), עמ' 5661 דב תדמור, באתר News1 שירי דובר, ‏נפטר איש העסקים דב תדמור, באתר גלובס, 12 ביוני 2017 קרן-אור גרינברג, נפטר איש העסקים דב תדמור, בגיל 87, באתר כלכליסט, 12 ביוני 2017 מסיימי בית הספר הגבוה למשפט ולכלכלה, "זמנים", 21 בנובמבר 1954 שירי דובר, ‏נפטר איש העסקים דב תדמור, באתר גלובס, 12 ביוני 2017 איתי הר אור, הרשעת תדמור בעליון: חדשות רעות לעברייני צווארון לבן, באתר כלכליסט, 22 בפברואר 2010 רע"פ 11476/04 מדינת ישראל נ' חברת השקעות דיסקונט ואחרים, ניתן ב־21 בפברואר 2010 רע"פ 11476/04 מדינת ישראל נ' חברת השקעות דיסקונט ואחרים, ניתן ב־14 באפריל 2010 סעיף 226 לחוק החברות, ספר החוקים הפתוח, באתר ויקיטקסט ג'קי חורי, שרה תדמור, רעייתו של דב תדמור, נהרגה בתאונת רכבת סמוך לבית יהושע, באתר הארץ, 17 באוגוסט 2005
אליפות ברזיל בכדורגל 2009

אליפות ברזיל בכדורגל 2009 הייתה הפעם ה-53 בו נערכה תחרות ארצית בכדורגל בברזיל. היא אורגנה על ידי קונפדרציית הכדורגל הברזילאית. המשחקים החלו ב-9 במאי 2009 והסתיימו ב-6 בדצמבר 2009. בתחרות השתתפו 20 קבוצות. במקום הקבוצות שירדו לליגה הבכירה עלו קורינתיאנס, סנטו אנדרה, אוואי וגרמיו ברוארי. המשחקים התקיימו בשיטת ליגה תוך מפגש כפול בין הקבוצות. עבור הניצחון הוענקו שלוש נקודות ונקודה עבור תיקו. בסוף העונה ארבע קבוצות ירדו לליגת משנה. פלמנגו זכתה באליפות. זו הייתה הזכייה החמישית בתולדות המועדון. בסיום העונה לליגת משנה ירדו קוריטיבה, סנטו אנדרה, נאוטיקו ורסיפה. במקום הקבוצות שירדו לליגה הבכירה עלו ואסקו דה גאמה, גוארני, סיארה ואתלאיקו גואיניאזה. מספר שחקנים כבשו 19 שערים וזכו בתואר מלך השערים של האליפות: אדריאנו, שחקנה של פלמנגו דיאגו טרדלי שחקנה של אתלטיקו מיניירו אדריאנו, שחקנה של פלמנגו זכה בפרס "כדור הזהב" לכדורגלן העונה. דיאגו סואוזה, שחקנה של פלמיירס זכה בפרס כדורגלן העונה של קונפדרציית הכדורגל הברזילאית. מדיה וקבצים בנושא אליפות ברזיל בכדורגל 2009 בוויקישיתוף נתונים מאתר rsssf נתונים מאתר futpedia
Ettercap

אטרקאפ (באנגלית: Ettercap) הוא כלי לבדיקות אבטחה וביצוע התקפת אדם בתווך (Man In The Middle). הכלי נכתב בשפת C, פותח על ידי צוות הפיתוח של Ettercap וזמין להורדה במערכות הפעלה: Linux,‏ Windows,‏ Mac OSX. Ettercap הוא נדבך חשוב בביצוע בדיקות אבטחה ולו יכולות רבות כגון: לכידת סיסמאות, יירוט תעבורת רשת, ביצוע האזנות אקטיביות כנגד פרוטוקולים נפוצים ועוד. לכלי יכולת עבודה במקביל מול רחרחני רשת אחרים כגון: Wireshark, ממשק משתמש גרפי וגרסה הפועלת דרך ממשק הפקודה. הכלי תומך בפרוטוקולים רבים ומציע 4 מצבי פעולה לניתוח רשת: ניתוח מבוסס IP: חבילות המידע מסוננות לפי כתובות ה-IP של היעד והמקור. ניתוח מבוסס MAC: חבילות המידע מסוננות לפי כתובות MAC. ניתוח מבוסס ARP: שליחת הודעות ARP מזויפות (ARP Poisoning). ניתוח מבוסס PublicARP: שליחת הודעות ARP מזויפות (ARP Poisoning) ממחשב הקורבן אל כל המחשבים האחרים. בנוסף, מציע גם את התכונות הבאות: זיהוי מערכת ההפעלה של הקורבן. סריקת רשת פסיבית: אחזור מידע על המארחים ברשת המקומית, פורטים פתוחים, גרסאות של שירותים פעילים, סוג המארח (נתב, שרת או עמדה רגילה). חטיפה של בקשות DNS. חיפוש מחשבים פגיעים נוספים על אותה הרשת. הפסקת תהליכים וחיבורים פעילים. תמיכה בפרוטוקול HTTPS והסנפת נתונים בפרוטוקול נתונים מוצפן גם כאשר החיבור נעשה באמצעות פרוקסי. הגדרת מסנן המחפש מחרוזת מסוימת (או רצף הקסדצימלי) בתצורת TCP או UDP ומחליף אותה עם מחרוזת / רצף מותאמים אישית. ביצוע פעולות מרוחקות בעזרת פרוטוקול GRE: פרוטוקול מנהור שפותח על ידי Cisco Systems. התקנת תוספים מותאמים אישית באמצעות Ettercap API. הזרקת תווים אל חיבור קיים. איסוף סיסמאות עבור: TELNET, FTP, POP, IMAP, rlogin, SSH1, ICQ, SMB, MySQL, HTTP, NNTP, X11, Napster, IRC, IMAP 4, BGP, SOCKS 5, RIP, VNC, LDAP, NFS, SNMP, Half-Life, Quake 3, MSN, YMSG. תמיכה ב-SSH1 ויכולת הסנפה של שם משתמש וסיסמה. מצב Daemon מפעיל את התוכנית ברקע ומבצע את הפעילויות הרצויות שצוינו מראש. תומך בתצורות ובפרוטוקולים הבאים: HTTP, HTTPS, ICQ, POP3, IMAP, SMB, Q3A Oracle, MySQL, SMTP. רחרחן Wireshark התקפת אדם בתווך סורק פגיעות Scapy מדיה וקבצים בנושא Ettercap בוויקישיתוף אתר האינטרנט הרשמי של Ettercap (באנגלית) עמוד התוכנה באתר Github (באנגלית) Ettercap, ברשת החברתית אקס (טוויטר)
פפי קימוטו

פפי קימוטו (באנגלית: Papi Kimoto; נולד ב־22 ביולי 1976 בקונגו) הוא כדורגלן עבר קונגולזי ששיחק בעמדת החלוץ. קימוטו החל את דרכו באירופה בקבוצת לוקרן הבלגית, אליה הצטרף בשנת 1999, ולאחר מכן שיחק גם בקבוצות נוספות בבלגיה, ביניהן סטנדרד ליאז'. בקיץ 2005 הגיע לישראל וחתם בקבוצת מכבי נתניה. לאחר עונה אחת בנתניה, בה כבש עשרה שערים, עבר לקבוצת מכבי הרצליה ובחלון ההעברות של ינואר 2007 עבר לקבוצת הכח עמידר רמת גן. בעונה שלאחר מכן שיחק בהפועל פתח תקווה וכבש במדיה 7 שערים. בקיץ 2008 חזר לבלגיה, ולאחר מכן שיחק בקבוצות מליגה נמוכה בקפריסין. בקיץ 2011 החל קדנציה שנייה בקבוצת RFC ליאז' הבלגית, ובקיץ 2012 פרש ממשחק פעיל. פפי קימוטו, באתר Transfermarkt פפי קימוטו, באתר National Football Teams פרופיל המאמן, באתר Transfermarkt ערך זה הוא קצרמר בנושא כדורגלנים ובנושא הרפובליקה הדמוקרטית של קונגו. אתם מוזמנים לתרום לוויקיפדיה ולהרחיב אותו.
חיבור פשוט

חיבור פשוט (באנגלית; Gifted) הוא סרט קולנוע מארצות הברית מסוגת דרמה שביים מארק ווב ויצא לאקרנים ב-12 באפריל 2017. בעיירת קטנה ליד טמפה, פלורידה חי פרנק אדלר (כריס אוונס). פרנק הוא רווק שמגדל ילדת פלא, אחייניתו מרי אדלר (מקנה גרייס). דיאן אדלר, אמה של מרי, הביאה אותה לפרנק לפני שהתאבדה. על אף כישרונה יוצא הדופן במתמטיקה פרנק מתכנן לאפשר לה להיות תלמידה רגילה בבית הספר. הוא מאמין כי דיאן השאירה לו את מרי, על מנת שיאפשר לה לחוות ילדות רגילה, להתחבר לילדים אחרים ולהנות. אימו המזדקנת אוולין (לינדזי דאנקן) מאיימת להפריד ממנו את הילדה ומגישה תביעה לקבל אפטרופסות על מרי. אוולין מאמינה כי מתת אינטלקטואלי שכזה, מחייב מחויבות מוחלטת ללימודים. היא טוענת כי פרנק פוגע למעשה במרי כיוון שמונע ממנה להגשים את הפוטנציאל שלה. שתי דמויות חשובות נוספות בחייהם היא שכנתם רוברטה, שעוזרת בגידול הילדה ובוני המורה של מרי, שמגלה את כישרונה יוצא הדופן. במהלך המשפט נחשפים פרטים מחייהם של אוולין, פרנק ודיאן. אוולין הייתה מתמטיקאית מוכשרת, שנאלצה לעזוב את לימודיה על מנת להתחתן ולגדל ילדים. היא מפעילה לחץ עצום על דיאן, כשהיא למעשה מנסה להגשים את חלומה דרכה. דיאן אמנם אהבה לעסוק במתמטיקה, אך גם רצתה לחוות חיים אחרים מלבד מתמטיקה. היא הקדישה את זמנה לפתור את משוואות נאוויה-סטוקס, אך התאבדה לפני שהצליחה. פרנק היה מרצה נחשב בפילוסופיה לפני שקיבל על עצמו את גידולה של מרי. פרנק מבין כי השופט יבחר להעביר את מרי לחסותה של אמו, ונאלץ להסכים לעסקת טיעון. מרי תעבור למשפחה אומנת (ולא לידי אוולין) שתגור לידו ותלמד בבית ספר טוב למחוננים. מרי עוברת למשפחה האומנת יחד עם החתול האהוב שלה. אחרי מספר שבועות, פרנק מגלה כי אוולין עקפה את ההסכם, ובעצם מחליטה על חינוכה של מרי בעקיפין. פרנק מגיע עם רוברטה לקחת חזרה את מרי. פרנק מגלה לאוולין כי דיאן פתרה את הבעיה המתמטית שעבדה עליה. דיאן הפקידה את הפתרון עם פרנק, תוך כדי שדרשה שהפתרון יתפרסם רק לאחר מותה של אוולין. פרנק מציע לאוולין את הפתרון תמורת הסכמתה לעזוב אותו ואת מרי. אוולין נשברה כאשר גילתה את האמת, אך מסכימה לקחת את הפתרון, ולפרסם אותו בעולם. פרנק לוקח חזרה את מרי. הסרט מסתיים כאשר רואים כיצד מרי מצליחה לשלב לימודי מתמטיקה באוניברסיטה, לפעילות חברתית עם חברות. כריס אוונס - פרנק אדלר מקנה גרייס - מרי אדלר לינדזי דאנקן - אוולין אדלר ג'ני סלייט (אנ') - בוני סטיבנסון אוקטביה ספנסר - רוברטה טיילור גלן פלאמר - גרג קולין ג'ון פין - אוברי הייסמית' אליזבת מארוול - גלוריה דייוויס ג'ולי אן אמרי - פט גולדינג קיר אודונל - בראלי פולארד "חיבור פשוט", במסד הנתונים הקולנועיים IMDb (באנגלית) "חיבור פשוט", באתר נטפליקס "חיבור פשוט", באתר AllMovie (באנגלית) "חיבור פשוט", באתר Rotten Tomatoes (באנגלית) "חיבור פשוט", באתר Metacritic (באנגלית) "חיבור פשוט", באתר אידיבי "חיבור פשוט", באתר דיסני+ סרטים (באנגלית) "חיבור פשוט", במסד הנתונים הקולנועיים KinoPoisk (ברוסית) אורי קליין, הסרט שמנסה לבדוק איך נכון לגדל ילדה מחוננת, באתר הארץ, 9 ביוני 2017 ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.
ויקיפדיה הקוריאנית

ויקיפדיה הקוריאנית היא מהדורת ויקיפדיה בשפה הקוריאנית (한국어 위키백과, בתעתיק לאנגלית: Han-gugeo Wikibaekgwa). ויקיפדיה זו החלה את דרכה באוקטובר 2002, וחצתה את רף 10,000 הערכים הראשונים ב-4 ביוני 2005. נכון לדצמבר 2023, הייתה זו מהדורת ויקיפדיה ה-23 בגודלה בעולם. נכון ל-22 בספטמבר 2024 ישנם בוויקיפדיה הקוריאנית 685,409 ערכים ו-1,941 משתמשים פעילים. מדד העומק של ויקיפדיה הקוריאנית (המהווה מדד גס לאיכות הערכים) נכון לדצמבר 2023 עומד על 167.14. זאת לעומת מדד עומק של 1214.95 עבור ויקיפדיה האנגלית ו-267.86 עבור ויקיפדיה העברית באותה תקופה. זהו אתר הויקי השני בגודלו בשפה הקוריאנית, לאחר namu.wiki (אנ'). בתחילתה, ויקיפדיה הקוריאנית ניסתה לעשות שימוש בגרסאות המוקדמות ביותר של גרסה המדיה-ויקי, גרסה זו לא תמכה כראוי בהנגול שהיא שיטת הכתב הנהוגה בקוריאה. באוגוסט 2002 גרסת המדיה-ויקי שופרה כך שתתמוך גם בשפות בהם לא נעשה שימוש באותיות לטיניות, אולם דפדפן אינטרנט אקספלורר לא תמך באותיות קוריאניות, הדבר הוביל לירידה בכניסות לאתר וכן לירידה לתרומות. מאוקטובר 2002 ועד יולי 2003, מספר הערכים עלה מ-13 ל-159, ובאוגוסט 2003 המהדורה כללה כבר 348 ערכים. לבסוף, רק בספטמבר 2003 נפתרה בעיית הצגת הטקסט הקוריאני, הנגול, ויצירת מאמרים חדשים עמו, פתרון שהוביל לעלייה במספר התרומות וכן עלייה בכניסות לאתר. קהילת הכותבים גדלה בזמן זו גם הודות לחשיפת המיזם בכלי התקשורת. ציוני דרך: סמליל ויקיפדיה הקוריאנית לרגל חציית הרף בכמות הערכים: מדיה וקבצים בנושא ויקיפדיה הקוריאנית בוויקישיתוף אתר האינטרנט הרשמי של ויקיפדיה הקוריאנית (בקוריאנית) All Wikipedias ordered by number of articles. גילוי נאות: ערך זה מזכיר את קרן ויקימדיה או את אחד המיזמים שלה. ויקיפדיה היא מיזם של קרן ויקימדיה.
לינדזי רוז

לינדזי רוז (בצרפתית: Lindsay Rose; נולד ב-8 בפברואר 1992 בראן שבצרפת) הוא כדורגלן מאוריציוסי המשחק בעמדת הבלם בלגיה ורשה. רוז נולד בראן שבצרפת למשפחה ממוצא מאוריציוסי. בגיל 6 החל לשחק כדורגל במחלקת הנוער של ס.פ.ב. ראן. משנת 2000 עד 2008 שיחק במחלקות הנוער של סטאד ריימס ולאחר מכן שנתיים בקבוצת הנערים של סטאד לאבאל. בשנת 2010 הועלה רוז לקבוצת הבוגרים של המועדון בה שיחק כשלוש שנים ורשם 69 הופעות ליגה וכבש שלושה שערים. בשנת 2013 חתם הבלם במועדון הפאר הצרפתי ואלנסיין לעונה אחת, בה שימש כשחקן הרכב וכבש שער ב-24 משחקי ליגה. ב-17 ביולי 2014 חתם לארבע שנים באולימפיק ליון. כבר בעונתו הראשונה בקבוצה, הושאל הבלם לקבוצת המשנה של המועדון. בעונת 2015/2016 הפך רוז לשחקן הרכב בליון, ורשם 19 הופעות בכל המסגרות עד ינואר 2016 בו הושאל ללוריאן עד סוף העונה עם אופציה לרכישה. בקיץ 2016 נרכש רוז על ידי לוריין לשלוש שנים. לאחר חצי עונה הושאל לבסטיה בה רשם 9 הופעות בליגה 1, אך הקבוצה נשרה לליגת המשנה בתום העונה. גם קבוצתו לוריאן נשרה לליגת השנייה. ביולי 2021 רוז חתם בלגיה ורשה מליגת העל הפולנית. משנת 2008 שיחק רוז בנבחרות צרפת הצעירות בהן רשם 28 הופעות וכבש צמד שערים. בשנת 2013 זומן הבלם לנבחרת צרפת עד גיל 21 בה כבש שער ב-4 הופעות שם שיתף פעולה עם שחקנים דוגמת קינגסלי קומאן, קורט זומה ואנטואן קונט. באוקטובר 2017 זומן לראשונה לסגל נבחרת מאוריציוס לקראת משחק הידידות נגד גינאה המשוונית, אך לא לקח חלק במשחק עקב פציעה. ב-22 במרץ 2018 ערך את הופעת הבכורה שלו בנבחרת בניצחון 0-1 מקאו. מדיה וקבצים בנושא לינדזי רוז בוויקישיתוף לינדזי רוז, באתר Transfermarkt לינדזי רוז, באתר Soccerway לינדזי רוז, באתר BDFutbol לינדזי רוז, באתר WorldFootball.net לינדזי רוז, באתר National Football Teams לינדזי רוז, באתר FootballDatabase.eu ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "לינדזי רוז".
קונסטלציה משפחתית

קונסטלציה משפחתית היא שיטת פסיכותרפיה אלטרנטיבית, המתבססת על הבנה שלמערכת המשפחתית אליה אנחנו שייכים יש השפעה מהותית על אופן התנהלות שלנו. הקונסטלציה המשפחתית מנסה לחשוף מהעבר הלא מוכר מערכות דינמית המשתרעת על פני מספר דורות במשפחה, על מנת לפתור את ההשפעות המזיקות של הדינמיקה הזו על ידי עידוד למפגש נציגים מעבר ולקבל את המציאות העובדתית של העבר. ברט הלינגר הוא פסיכותרפיסט גרמני הנחשב לאבי גישת הקונסטלציה המשפחתית והקונסטלציה המערכתית. מדיה וקבצים בנושא קונסטלציה משפחתית בוויקישיתוף איתי משיח, בשיטת הטיפול הזאת, זרים מגלמים בני משפחה. אלא שאז מתחילים לקרות דברים משונים, באתר הארץ, 27 ביולי 2022 ערך זה הוא קצרמר בנושא פסיכולוגיה. אתם מוזמנים לתרום לוויקיפדיה ולהרחיב אותו.
דץ הבלץ

"דץ הבלץ" הוא סרט הרפתקאות, קומי ומוזיקלי לילדים בבימויו של עופר ויצמן הסרט יצא ביולי 2015, את הסרט הפיקה חברת סרטי יונייטד קינג. נועה בת ה-11, סקסופוניסטית בלהקה, שיומיים לפני הופעה חשובה הסקסופון שלה נעלם. דץ הבלץ (משה דץ) נרתם לעזרתה למצוא את הסקסופון שנגנב על ידי משפחת גנבני. "דץ הבלץ", באתר ספר הקולנוע הישראלי "דץ הבלץ", באתר אידיבי "דץ הבלץ", במיזם "אישים" לתיעוד היצירה הישראלית ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.
אוואי

אוואי (בפורטוגזית: Avaí Futebol Clube) הוא מועדון כדורגל ברזילאי, המייצג את העיר פלוריאנופוליס שבברזיל. נכון לשנת 2020 משחקת הקבוצה בסרייה ב'. המועדון הוקם ב-1 בספטמבר 1923 בביתו של איש עסקים מקומי, ונקרא על שם קרב במהלך מלחמת הברית המשולשת. בשנת 1924 זכתה הקבוצה לראשונה באליפות סנטה קטרינה, ובסך הכול זכתה באליפות זו 16 פעמים. משנות ה-70 החלה הקבוצה לשחק במסגרת ארצית, אך רק בעונת 2008 הצליחה להעפיל לליגה הבכירה. כבר בעונה הראשונה היא זכתה במקום השישי והעפילה לגביע סודאמריקנה. בהמשך היא ירדה לסרייה ב', לקראת עונת 2017 חזרה לליגה הבכירה, אך ירדה בסוף העונה. מדיה וקבצים בנושא אוואי בוויקישיתוף אתר האינטרנט הרשמי של אוואי אוואי, ברשת החברתית פייסבוק אוואי, ברשת החברתית אקס (טוויטר) אוואי, ברשת החברתית אינסטגרם אוואי, ברשת החברתית טיקטוק אוואי, סרטונים בערוץ היוטיוב פרופיל, באתר FootballDatabase.eu ערך זה הוא קצרמר בנושא כדורגל ברזילאי ובנושא מועדוני כדורגל. אתם מוזמנים לתרום לוויקיפדיה ולהרחיב אותו.
חבורת ראש כרוב

"חבורת ראש כרוב" הוא סרט קולנוע קומי ומוזיקלי לילדים בבימויו של אופיר לובל וההפקה של אלון גור אריה ואשר לגזיאל הסרט יצא ביולי 2010 על ידי חברת גלובוס גרופ. הסרט מהווה את שירי הילדים האהובים של קובי אשרת ומהווה הומור ודמויות מצחיקות. שחר פרץ שחר ישי ומיכל מוכתר שרים במהלך הסרט את שיריו של קובי אשרת יוצאים כראשי כרוב ומגלמים דמויות מצחיקות. בימוי – אופיר לובל הפקה – יורם גלובוס / ישראל הורוביץ / דיקלה פרסוש עריכה – מאור שדה תסריט – אלון גור אריה / אשר לגזיאל מוזיקה – קובי אשרת עיצוב תלבושות – דני בר שי כוריאוגרפיה – איליה אופיצינר / קלוד דדיה צילום – שלומי שבן / רגב דדון / כאמל איברהים / יובל דקר שחר ישי – דמויות שונות מיכל מוכתר – דמויות שונות שחר פרץ – דמויות שונות חנה לסלאו – אמא היפו היפי ילד פלא אמת או חובה ראש כרוב אבאל'ה אימאל'ה חבורת ראש כרוב, במיזם "אישים" לתיעוד היצירה הישראלית השיר ראש כרוב, באתר הספרייה הלאומית חבורת ראש כרוב, באתר סרטים חבורת ראש כרוב, באתר Seret.co.il חבורת ראש כרוב, באתר וואלה סרטים
ג'אנט וולס

ג'אנט וולס (Jeannette Walls נולדה ב-21 באפריל 1960) היא סופרת ועיתונאית אמריקאית, התפרסמה כמחברת הספר טירת הזכוכית, ספר זיכרונות על ילדותה במשפחת נוודים, אשר הופיע ברשימת רבי המכר של הניו יורק טיימס במשך 300 שבועות ברציפות. וולס נולדה בפיניקס שבאריזונה לרקס ורוז מרי וולס, הורים משכילים שהתעקשו לחיות ולגדל את ילדיהם לורי, ג'אנט, בריאן ומורין, מחוץ לתלם. ילדותה עברה עליה בבתים שונים באריזונה, קליפורניה, נבאדה ווירג'יניה המערבית. לאחר שנים של נדודים התיישבה המשפחה בבית מוזנח בעיירת הולדתו של אביה, וולץ' שבדרום וירג'יניה המערבית. בהגיעה לגיל 17 עקרה וולס לניו יורק בעקבות אחותה לורי, וסיימה תיכון בעיר. ובעזרת מלגות והלוואות המשיכה ללימודים בברנארד קולג', שלוחת הנשים של אוניברסיטת קולומביה, וסיימה את לימודיה בהצטיינות בשנת 1984. בשנת 1988 נישאה וולס לאריק גולדברג, הזוג התגרש בשנת 1996. היא מתגוררת בחווה סמוכה לעיר קולפפר שבוירג'יניה, יחד עם בעלה השני העיתונאי ג'ון ג'יי טיילור, ואמה רוז מרי. וולס החלה כמתמחה בעיתון "הפניקס" שיצא בברוקלין, ולבסוף הפכה לכתבת במשרה מלאה בעיתון. מ-1987 עד 1993 כתבה טור בניו יורק מגזין, בין 1993–1998 כתבה במגזין אסקווייר, ובין 1998 עד 2007 כתבה באתר MSNBC.com ובעיתון USA Today. במרץ 2000 יצא לאור ספרה הראשון Dish: The Inside Story on the World of Gossip. במרץ 2005 יצא לאור ספר הזיכרונות שלה טירת הזכוכית (The Glass Castle). הספר נמכר בלמעלה מ-2.7 מיליון עותקים, ותורגם ל-22 שפות, בעברית יצא הספר בהוצאת מודן. על ספרה זה קיבלה וולס את "פרס כריסטופר" ואת "פרס אלכס" הניתן על ידי איגוד הספריות האמריקאי. חברת ההפקה סרטי פרמאונט רכשה את זכויות העיבוד לסרט, והוא יצא ב-11 באוגוסט 2017. באוקטובר 2009 יצא לאור ספרה השני Half Broke Horses, רומן המבוסס על חיי סבתה לילי קייסי סמית'. הספר תורגם לעברית ויצא לאור בשנת 2011 בהוצאת מודן. בשנת 2013 יצא לאור ספרה השלישי The Silver Star. בשנת 2014 יצא לאור התרגום בעברית "כוכב הכסף", גם הוא בהוצאת מודן. מדיה וקבצים בנושא ג'אנט וולס בוויקישיתוף ג'אנט וולס באתר סימנייה נירית בן-ארי, חסרת הבית הזו היא אמא שלי, באתר הארץ, 29 בינואר 2014 טל בשן, ‏הסיפור הבלתי ייאמן מאחורי רב המכר של כתבת הסלבס מ-NBC, באתר מעריב השבוע, 26 במרץ 2014 אמיר קמינר, הכל אודות אבא, באתר "ידיעות אחרונות", 16 באוגוסט 2017 ג'אנט וולס (1960-), דף שער בספרייה הלאומית ג'אנט וולס, ברשת החברתית פייסבוק ג'אנט וולס, ברשת החברתית אקס (טוויטר) ג'אנט וולס, ברשת החברתית Goodreads
עורב קלדוניה החדשה

עוֹרֵב קַלֶדוֹנְיָה הַחֲדָשָׁה (שם מדעי: Corvus moneduloides) הוא מין עורב המצוי בקלדוניה החדשה שבאיי האוקיינוס השקט, ממזרח לאוסטרליה. זהו עורב ממוצע באורך 40 ס"מ בעל נוצות שחורות ומקור שחור וארוך. עורב זה חי בחורשות והיערות של קלדוניה, בהם מתחבאים מיני חלזונות, זחלים וחרקים בין הענפים והעורב ממלא את מקומם של הנקריים ושל החטט הנקרי שנעדרים מהאי. הוא בוחר זלזל גדול, תוחב אותו לחור בעץ ותוקע אותו בזחל מתחבא. לעיתים הזחל מצליח לתפוס את הזלזל ולא משחרר אותו ואז העורב מביא עוד ענף קוצני יותר להיאחז בו. בכמה מקרים הוא צריך להשתמש בעוד ענף בצורת וו המשמש להיאחז בזחל ולהוציא אותו מהענפים ואז העורב אוכל אותו. מדיה וקבצים בנושא עורב קלדוניה החדשה בוויקישיתוף עורב קלדוניה החדשה, באתר ITIS (באנגלית) עורב קלדוניה החדשה, באתר NCBI (באנגלית) עורב קלדוניה החדשה, באתר Animal Diversity Web (באנגלית) עורב קלדוניה החדשה, באתר GBIF (באנגלית) עורב קלדוניה החדשה באתר הרשימה האדומה של IUCN
שפות שמיות מערביות (הצעה)

שפות השמיות המערביות היא תת-קבוצה מוצעת בתוך משפחת השפות השמיות, כינויה נטבע לראשונה ב-1883 בידי פריץ הומל, חלוקה זו נתמכה בידי מספר חוקרי שפות שמיות נוספים. שיטה זו מציעה לחלק את השפות השמיות לשני ענפים מרכזיים, ענף השפות השמיות המזרחיות שנכחד כולו, והענף המערבי שכל השפות השמיות המדוברות כיום שכולל בתוכו את השפות השמיות הדרומיות, השפות השמיות המרכזיות, השפות השמיות הצפון-מערביות והערבית. מעמדה של הערבית בתוך המשפחה שנוי במחלוקת בעבר החשיבו אותה כשפה דרומית, אך כיום יש המחשיבים אותה כשפה צפון-מערבית ויש כאלו המחשיבים אותה כענף עצמאי בשם שפות שמיות דרום-מערביות, הסיבה לשיטה הישנה היא, שבשפות הדרומיות וגם בערבית ישנוה תופעה דקדוקית הנקראת ריבוי שבור. מחלוקת דומה יש לגבי השפה שדוברה בקפריסין (Eteocypriot language) בין המאה ה-10 לפנה"ס ועד המאה ה-4 לפנה"ס, יש מן החוקרים שמכלילים אותה במשפחה זו ויש שטוענים שאינה קשורה כלל לשפות השמיות.[דרוש מקור][מפני ש...] עמים שמיים שפות שמיות שפות שמיות דרומיות שפות שמיות מזרחיות שפות שמיות מרכזיות שפות שמיות צפון-מערביות שלמה יזרעאל, מבוא לבלשנות שמית – הלשונות השמיות והחמיות-שמיות, אתר אוניברסיטת תל אביב ֻֻ עירית ציפר, בלשנות: איך הגיע האוח לעברית, באתר הארץ, 3 בנובמבר 2010 ערך זה הוא קצרמר בנושא בלשנות. אתם מוזמנים לתרום לוויקיפדיה ולהרחיב אותו.
Bishop of Hexen

Bishop of Hexen (בעברית: בישוף אוף הקסן; תרגום חופשי: הבישוף של הקסן) היא להקת בלאק מטאל סימפוני ישראלית. הלהקה הוקמה ב-1994 תחילת 1995 ברמת השרון. לאחר כמה שינויים בהרכב, הלהקה החלה לעבוד באופן אינטנסיבי יותר, ובדצמבר 1995 נכנסה לאולפן כדי להקליט את דמו הבכורה שלה: "Ancient Hymns of Legends & Lore", שיצא לאור ב-1996. תוך זמן קצר, כל 450 העותקים נמכרו לחלוטין. חברות תקליטים רבות רצו להחתים את הלהקה, ולבסוף חתמה בחברת התקליטים "HammerHeart Productions" על חוזה של אלבום אחד. ב-1996 נכנסה הלהקה להקליט שוב, הפעם את אלבומה הראשון, "Archives Of An Enchanted Philosophy", שיצא באפריל 1997. חברי הלהקה עמדו בפני תחילת שירותם הצבאי, ולכן עבודת ההקלטה והכתיבה עצמה היו אינטנסיביות ומהירות. האלבום נשען בעיקר על עבודת קלידים, כשלגיטרות תפקיד משני בלבד. האלבום הוא אלבום קונספט, כשהקונספט עצמו נתווה בידי חברי הלהקה. לאחר 7 שנים של שתיקה, הלהקה הוקמה מחדש, ביחד עם שני חבריה החדשים: לורד קודר בשירה, ואריאל E על הגיטרה. ביוני 2004 הקליטו דיסק פרומו; "Unveil the Curtain of Sanity" שהכיל 4 שירים חדשים. בתחילת שנת 2005 חתמה הלהקה עם הלייבל האוסטרי "CCP Records" על חוזה של 3 אלבומים, וחבר חדש הצטרף ללהקה בתור בסיסט: סילנפולטר. האלבום השני יצא ב-2006. לורד קודר - שירה ותופים דימרוסט - קלידים אבישס - גיטרה ובס אריאל אשכר (Ariel E)- גיטרת סולו באלזמון - שירה לורד ולקארן - גיטרה גרדום - גיטרה אלון שגיא (The Bene Geserit) - בס, סשן סילנפולטר - בס אביב (magor) הדרי - גיטרה פרופסור ואן הלסינג - תופים Ancient Hymns of Legends & Lore - 1996 (דמו) Archives of An Enchanted Philosophy - 1997 Unveil the Curtain of Sanity - 2004 (מיני-אלבום) The Nightmarish Compositions - 2006 A Ceremony at the Edge of a Burning Page - 2012 (פרומו) 2020 - The Death Masquerade (אלבום מלא) אתר האינטרנט הרשמי של Bishop of Hexen ריאיון עם חברי הלהקה במגזין המטאל הישראלי "מטאליסט" חברי הלהקה מתארחים בתוכנית הרדיו "התוכנית הסודית" Bishop of Hexen, ברשת החברתית פייסבוק Bishop of Hexen, באתר MusicBrainz (באנגלית) Bishop of Hexen, להקה באתר Encyclopedia Metallum (באנגלית) Bishop of Hexen, באתר Discogs (באנגלית)
בת-עדן גולדי

בת-עדן גולדי (שם מדעי: Paradisaea decora) הוא מין של ציפור ממשפחת העדניים המצויה ביערות גינאה החדשה ובכמה איים בקרבתה. היא קרויה על שם אנדרו גולדי (Andrew Goldie), החוקר שגילה אותה ב-1882. אורכה של הציפור 33 ס"מ, והיא בעלת זנב ארוך מאוד בצבע אדום המורכב מנוצות מזדקרות עדינות. הגוף צהוב מלמעלה, הכנפיים צהובות-אפורות והראש צהוב עד המקור בצבע התכלת ומתחתיו ישנו שק ירוק המכסה את שאר הפנים. הזכרים קוראים במרץ על הענפים ומחכים לנקבות. על העץ זכרים רבים ממתינים לנקבה וכשהיא מגיעה כל אחד מנסה להרשים אותה על ידי קפיצה במקום, קריאות חזקות, פרישת כנפיים וזקירת נוצות הזנב. הנקבות דהויות יותר וצבען ירוק כהה עם בטן חומה ופנים זהובות בהירות. עדניים אלה אוכלים בעיקר פירות וחרקים הנפוצים ביער. מדיה וקבצים בנושא בת-עדן גולדי בוויקישיתוף בת-עדן גולדי, באתר ITIS (באנגלית) בת-עדן גולדי, באתר NCBI (באנגלית) בת-עדן גולדי, באתר Animal Diversity Web (באנגלית) בת-עדן גולדי, באתר GBIF (באנגלית) בת-עדן גולדי באתר הרשימה האדומה של IUCN
חופית אמריקנית

חופית אמריקנית (שם מדעי: Calidris pusilla) היא עוף מהסוג חופית שבמשפחת החרטומניים החי בחופי ימים באמריקה. אורך החופית 13-15 ס"מ ומשקלה 20-32 גרם. היא בעלת כסות נוצות אפורות עם גוון אדמדם בכנפיים והחזה אדמוני בהיר. לחופית מקור בינוני בצבע שחור ורגליים ארוכות ללא קרומי שחייה. חופיות אלה חיות בלהקות בהתאם לעונות השנה. בקיץ הן מקננות במושבות קינון בטונדרה של אלסקה ושל מזרח קנדה. בסתיו הן מתחיליות לנדוד דרומה לארצות הברית ואף דרומה משם עד לאמריקה הדרומית. בסוף החורף הן פונות שוב צפונה לעבר הטונדרה ועוצרות בכמה חופים בהם מפרץ דלאוור, שם הן ניזונות מביצים של סרטני זנב חרב. בנוסף הן ניזונות מחרקים קטנים ומחסרי חוליות קטנים כמו סרטנים ותולעים. מדיה וקבצים בנושא חופית אמריקנית בוויקישיתוף חופית אמריקנית, באתר ITIS (באנגלית) חופית אמריקנית, באתר NCBI (באנגלית) חופית אמריקנית, באתר Animal Diversity Web (באנגלית) חופית אמריקנית, בבסיס הנתונים ARKive (באנגלית) חופית אמריקנית, באתר האנציקלופדיה של החיים (באנגלית) חופית אמריקנית, באתר Internet Bird Collection (באנגלית) חופית אמריקנית, באתר GBIF (באנגלית) חופית אמריקנית באתר הרשימה האדומה של IUCN